บทเรียนจาก Berkshire Hathaway หุ้นที่แพงสุดในโลก
ปัจจุบัน หุ้นไทยที่มีราคาต่อหุ้นแพงที่สุด คือ หุ้น SVH ของบริษัท สมิติเวช จำกัด (มหาชน) โดยมีราคาอยู่ที่ 456 บาท  แต่ถ้าถามว่า หุ้นที่แพงสุดในโลกคือหุ้นตัวไหน คำตอบคือ หุ้น BRK ของบริษัท Berkshire Hathaway ปัจจุบัน ราคา BRK อยู่ที่หุ้นละ 9,558,000 บาท  ที่น่าสนใจคือ ถ้าเราเริ่มลงทุนในปี ค.ศ. 1965 ซึ่งเป็นเวลาที่ใกล้เคียงกับที่ Warren Buffett เริ่มเข้าไปลงทุน  มูลค่าหุ้น Berkshire Hathaway เพียงแค่ 100 บาท จะเพิ่มขึ้นเป็น 2.47 ล้านบาท ในสิ้นปี 2018 การเพิ่มขึ้นคิดเป็นเฉลี่ย 20.5% ต่อปี  บริษัท Berkshire Hathaway ทำอะไร? ทำไมราคาหุ้นถึงแพง ลงทุนแมนจะเล่าให้ฟัง
16 ส.ค. 2562

บทเรียนจาก Berkshire Hathaway หุ้นที่แพงสุดในโลก / โดย ลงทุนแมน
ปัจจุบัน หุ้นไทยที่มีราคาต่อหุ้นแพงที่สุด คือ
หุ้น SVH ของบริษัท สมิติเวช จำกัด (มหาชน)
โดยมีราคาอยู่ที่ 452 บาท
แต่ถ้าถามว่า หุ้นที่แพงสุดในโลกคือหุ้นตัวไหน
คำตอบคือ หุ้น BRK ของบริษัท Berkshire Hathaway
ปัจจุบัน ราคา BRK อยู่ที่หุ้นละ 9,558,000 บาท
ที่น่าสนใจคือ ถ้าเราเริ่มลงทุนในปี ค.ศ. 1965 ซึ่งเป็นเวลาที่ใกล้เคียงกับที่ Warren Buffett เริ่มเข้าไปลงทุน
มูลค่าหุ้น Berkshire Hathaway เพียงแค่ 100 บาท จะเพิ่มขึ้นเป็น 2.47 ล้านบาท ในสิ้นปี 2018
การเพิ่มขึ้นคิดเป็นเฉลี่ย 20.5% ต่อปี
บริษัท Berkshire Hathaway ทำอะไร?
ทำไมราคาหุ้นถึงแพง
ลงทุนแมนจะเล่าให้ฟัง
Berkshire Hathaway ก่อตั้งขึ้นในปี ค.ศ. 1839 ในรัฐโรดไอแลนด์ สหรัฐอเมริกา
ในอดีตนั้น บริษัทนี้ดำเนินธุรกิจในอุตสาหกรรมสิ่งทอ
อย่างไรก็ตาม หลังสงครามโลกครั้งที่ 1 สิ้นสุดลง อุตสาหกรรมสิ่งทอเริ่มย่ำแย่ ทั้งยังตามมาด้วยการเกิดภาวะเศรษฐกิจตกต่ำครั้งใหญ่ในปี ค.ศ. 1929 ทำให้ Berkshire Hathaway ได้รับผลกระทบอย่างหนัก จนบริษัทต้องมีการปลดคนงาน พร้อมทั้งปิดโรงงานบางส่วนไป
ในปี ค.ศ. 1962 Warren Buffett ได้เริ่มเข้ามาซื้อหุ้นของ Berkshire Hathaway ด้วยเหตุผลง่ายๆ ที่เขาบอกว่า
“ราคาหุ้นนั้นถูกมากเมื่อเทียบกับสินทรัพย์ที่บริษัทมีอยู่”
เขาซื้อหุ้น Berkshire Hathaway จนสามารถเข้าควบคุมบริษัทได้ในปี ค.ศ. 1965
จุดเริ่มต้นในการขยายธุรกิจของ Berkshire Hathaway ไปยังธุรกิจอื่น เกิดขึ้นในปี ค.ศ. 1967 เมื่อเขาเริ่มใช้บริษัท Berkshire Hathaway เข้าไปซื้อธุรกิจประกันภัยคือ National Indemnity Company
ปี ค.ศ. 1970 เขาเข้าไปลงทุนบริษัทประกันอีกแห่งที่ชื่อว่า The Government Employees Insurance Company หรือ GEICO
Warren Buffett ชอบธุรกิจประกัน เพราะข้อได้เปรียบคือ เงินที่ได้จากการรับประกันนั้นจะมากองอยู่ในบริษัท โดยที่บริษัทยังไม่ต้องจ่ายค่าสินไหมจนกว่าจะเกิดอุบัติเหตุในอนาคต
ระหว่างนั้นบริษัทจะมีเงินมหาศาลไปลงทุนในสินทรัพย์อื่นที่เขามองว่าให้ผลตอบแทนสูงได้
ซึ่งนับว่านี่คือ จุดเปลี่ยนครั้งสำคัญของบริษัท เพราะเงินทุนจากบริษัทประกันอย่าง GEICO นับเป็นแหล่งเงินทุนขนาดใหญ่สำหรับการลงทุนของ Berkshire Hathaway
ในเดือนมีนาคม 2019 Berkshire Hathaway มีมูลค่าเงินลงทุนในบริษัทต่างๆ ทั้งหมดกว่า 6.7 ล้านล้านบาท เกือบครึ่งของมูลค่า GDP ประเทศไทย
แล้วบริษัทที่ Berkshire Hathaway เข้าไปลงทุน 5 ลำดับแรกในปัจจุบัน มีบริษัทอะไรบ้าง?
1. Apple มูลค่าเงินลงทุน 1.6 ล้านล้านบาท
2. Bank of America มูลค่าเงินลงทุน 8.4 แสนล้านบาท
3. Coca-Cola มูลค่าเงินลงทุน 6.7 แสนล้านบาท
4. Wells Fargo & Co มูลค่าเงินลงทุน 6 แสนล้านบาท
5. American Express มูลค่าเงินลงทุน 6 แสนล้านบาท
Berkshire Hathaway เป็นบริษัทโฮลดิ้ง ซึ่งมีรายได้จากการเข้าไปถือหุ้นในบริษัทอื่น ซึ่งรายได้ที่ว่าก็คือเงินปันผล
ในปี 2018 Berkshire Hathaway มีรายได้จากเงินปันผลรวมเป็นเงินกว่า 118,000 ล้านบาท หมายความว่า ใน 1 วัน บริษัทจะมีเงินปันผลเข้ามาเฉลี่ยวันละ 323 ล้านบาท..
แต่สิ่งที่น่าสนใจเข้าไปอีกก็คือ ถึงแม้ว่า Berkshire Hathaway จะได้ปันผลมากมาย แต่บริษัทนี้ไม่เคยจ่ายปันผลให้กับผู้ถือหุ้นเลย
Berkshire Hathaway ชอบนำเงินที่มีอยู่ไปลงทุนในธุรกิจอื่นต่อ ขยายไปเรื่อยๆ มันก็เลยทำให้ราคาหุ้นของบริษัทนี้พุ่งขึ้นสูงไปเรื่อยๆ
ถ้าถามว่าผู้ถือหุ้นอยากได้เงินไปใช้จะทำอย่างไร?
คำตอบคือ ก็ต้องแบ่งขายหุ้น Berkshire Hathaway ในตลาดเอาเอง ซึ่งถ้าขายเพียง 1 หุ้นของ Berkshire Hathaway ในวันนี้ ก็จะได้เงิน 9 ล้านบาทไปใช้นั่นเอง
ปิดท้ายด้วยข้อมูลที่น่าสนใจ
Warren Buffett เคยกล่าวว่าการลงทุนที่แย่ที่สุดในชีวิตของเขา ก็คือ การเข้าลงทุนในบริษัท Berkshire Hathaway เพราะธุรกิจของบริษัทในตอนนั้นมีแค่สิ่งทอซึ่งประสบปัญหามากมาย และนั่นเป็นจุดเปลี่ยนที่ทำให้เขายอมจ่ายแพงขึ้นกับธุรกิจที่พิเศษ มากกว่า จ่ายราคาถูกให้กับธุรกิจที่แย่
ต่อมา Warren Buffett จึงให้ Berkshire Hathaway ไปซื้อธุรกิจอื่น และ ปิดธุรกิจสิ่งทอของ Berkshire Hathaway ลงในที่สุด
ที่น่าสนใจคือ การซื้อบริษัท Berkshire Hathaway เป็นการลงทุนที่แย่ที่สุดของเขา
แต่ในตอนนี้ บริษัทนี้กลับกลายเป็นหุ้นที่มีราคาแพงสุดในโลก
สิ่งที่ดูเหมือนจะเป็นการผิดพลาดครั้งใหญ่ที่สุดในชีวิต
ถ้าเราลองหาบทเรียนจากความผิดพลาด
ในบางครั้ง สิ่งนั้นมันอาจจะเปลี่ยนเป็นสิ่งที่สำเร็จที่สุด
เหมือนอย่าง Berkshire Hathaway ก็เป็นได้..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-
-
-
-
-